ครม. อัดฉีดงบ 422 ลบ. จัด “พาณิชย์ลดราคา” ลดค่าครองชีพประชาชน
ครม. เคาะงบกลาง 422.75 ลบ. จัดโครงการ  "พาณิชย์...ลดราคา! ออนทัวร์ ทั่วไทย" ลดค่าครองชีพประชาชน
ครม. ไฟเขียวงบกลาง 422 ลบ. จัดโครงการ “พาณิชย์ลดราคา” ลดค่าครองชีพประชาชน
5 ต.ค. 2565

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) ว่า ครม.อนุมัติงบกลาง ปี 2566 รายการเงินสำรองจ่ายเพื่อกรณีฉุกเฉินหรือจำเป็น วงเงิน 422.75 ล้านบาท เพื่อดำเนินโครงการ “พาณิชย์…ลดราคา! ออนทัวร์ ทั่วไทย” ตามที่กระทรวงพาณิชย์เสนอ
สำหรับโครงการ “พาณิชย์…ลดราคา! ออนทัวร์ ทั่วไทย” นี้ เป็นการจำหน่ายสินค้าอุปโภคบริโภคที่จำเป็นต่อการครองชีพในราคาประหยัดแก่ประชาชนทุกจังหวัดทั่วประเทศ เช่น เนื้อหมู เนื้อไก่ ไข่ไก่ สินค้าเกษตร ผลไม้ เป็นต้น สินค้าที่จำหน่ายจะจัดหาจากสมาคม ซัพพลายเออร์ และกลุ่มเกษตรกรในพื้นที่แต่ละจังหวัด โดยจัดสถานที่จำหน่ายสินค้า 100 – 200 คูหา ในพื้นที่สาธารณะหรือลานอเนกประสงค์ เช่น สำนักงานเขต การเคหะชุมชน สำนักงานพาณิชย์จังหวัด หรือแหล่งชุมชนที่เหมาะสม กำหนดจัดงานครั้งละ 3 วัน ตั้งเป้าหมายการจัดงานไม่ต่ำกว่า 274 ครั้ง มีระยะเวลาดำเนินการโครงการ 30 วัน ในช่วงเดือนตุลาคม 2565